เร่งกระจายสินค้าให้กับเกษตรกรและสหกรณ์ ส่งเสิรมและพัฒนาสินค้าในสหกรณ์ของชุมชนแต่ละภูมิภาค
นางสาว มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังร่วมพิธีวางพานพุ่มถวายสักการะพระราชวรวงศ์เธอ กรมหมื่นพิทยาลงกรณ์ พระบิดาแห่งการสหกรณ์ไทย ว่า เนื่องในวันสหกรณ์แห่งชาติตรงกับวันที่ 26 กุมภาพันธ์ของทุกปี ซึ่งปีนี้ถือเป็นการครบรอบ 106 ปี จึงได้จัดงานวันสหกรณ์แห่งชาติขึ้น เพื่อเป็นการน้อมรำลึกถึงพระกรุณาธิคุณของพระราชวรวงศ์เธอ กรมหมื่นพิทยาลงกรณ์ "พระบิดาแห่งการสหกรณ์ไทย" และเป็นการแสดงถึงความรู้รักสามัคคีและเป็นน้ำหนึ่งใจเดียวกันของขบวนสหกรณ์ไทย ตลอดจนการสหกรณ์ในประเทศไทยได้มีการพัฒนานำระบบการบริหารจัดการในด้านต่างๆ มาปรับใช้ในสหกรณ์ เป็นการช่วยกระจายสินค้าให้กับเกษตรกรและสหกรณ์ เพื่อส่งเสริมและพัฒนาสหกรณ์ถือเป็นงานที่ต้องร่วมมือกันทั้งภาครัฐและขบวนการสหกรณ์สำหรับการจัดงานวันสหกรณ์ประจำปี 2565 จะมีการจัดเสวนาในหัวข้อ "เศรษฐกิจจะฟื้น หรือทรุด สหกรณ์จะหยุดวิกฤตเศรษฐกิจไทยได้อย่างไร" ซึ่งการเสวนาดังกล่าวจะเป็นการให้คำปรึกษาและแนวทางการแก้ไขปัญหาเศรษฐกิจรวมไปถึงการให้ความรู้ ได้แนวคิดใหม่ๆมาปรับใช้กับงานสหกรณ์ นอกจากนี้ ยังได้จัดศูนย์แสดงสินค้าสหกรณ์ไทยเป็นศูนย์แสดงสินค้าราคาประหยัด  อาทิ อาหารทะเลแปรรูป สินค้าสมาชิกสหกรณ์ กะปิเคย ผักพื้นบ้านประจำท้องถิ่นผลิตภัณฑ์จากยางพารา ผลิตภัณฑ์จากเส้นใยกัญชง เป็นต้น สำหรับผู้ที่สนใจสินค้าภายในงาน สามารถสั่งซื้อได้ผ่านระบบออนไลน์ Facebook Fanpage : ตลาดซื้อขายสินค้าสหกรณ์ไทย จนถึงวันที่ 27 กุมภาพันธ์ 2565